Den danske statsborger, der siden april har siddet fængslet i Tyrkiet, sigtet for drabsforsøg på den danske islamkritiker og forfatter Lars Hedegaard, er nu på fri fod – formentlig løsladt af de tyrkiske myndigheder. Det oplyser Radio24syv i nyhederne lørdag aften.

»Jeg kan bekræfte, at jeg er blevet kontaktet af PET, der har oplyst, at den mand, der var sigtet for drabsforsøg mod mig, er på fri fod,« siger forfatter Lars Hedegaard til Radio24Syv.

De nærmere omstændigheder er forsat mørklagte, men de danske myndigheder tror, at de tyrkiske myndigheder har løsladt danskeren og spekulerer ifølge Radio24syv i, at tyrkerne har udleveret ham til terrororganisationen Islamisk Stat (IS) som led i en fangeudveksling.

De danske myndigheder har derfor reageret skarpt over for den tyrkiske ambassadør i København.

Terrororganisationen IS tog i juni 49 tyrkiske statsborgere fra Tyrkiets konsulat i den irakiske by Mosul som gidsler, og også forfatter Lars Hedegaard tror, at den 26-årige dansker er blevet »byttet« med de tyrkiske fanger under en udveksling, der fandt sted omkring 20. september.

Her blev de tyrkiske diplomater løsladt, til gengæld løslod Tyrkiet et ukendt antal personer, der var tilbageholdt i Tyrkiet. Ifølge svensk presse blev to svenske krigere fra IS, der sad fængslet i Tyrkiet, ved samme lejlighed udvekslet og »afleveret« til IS.

»Jeg kan ikke bevise dét, men det er da nærliggende. Manden sad i et tyrkisk fængsel med meget høj sikkerhed. Sådan et fængsel stikker man ikke af fra. Han er selvfølgelig løsladt og afleveret til Islamisk Stat og kan nu fortsætte sin terror,« siger Lars Hedegaard til Radio24syv.

Lars Hedegaard siger, at han er »rasende på den danske regering«, der »ikke evner at beskytte landets egne borgere«, men til gengæld »lukker personer, der har kæmpet for Islamisk Stat, ind i Danmark, når de ønsker at vende tilbage«.

Og han håber, at enhver »tanke om at optage Tyrkiet i EU nu vil forstumme«.

»Tyrkiet er en stat, der kalder sig moderat, men altså først og fremmest viser sympati med islam, og så må alt andet træde til side,« siger han.

Drabsforsøget mod Lars Hedegaard fandt sted 5. februar 2013 i opgangen ved Lars Hedegaards hjem på Frederiksberg i København.

25. april i år blev den 26-årige danske statsborger med muslimsk baggrund, BH, som Københavns Politi i hemmelighed havde sigtet for drabsforsøget, anholdt i Tyrkiet af de tyrkiske myndigheder, og Københavns Politi har siden forsøgt at få ham udleveret.

Trods pres fra Københavns Politi har udvekslingen trukket ud, og for nogle dage siden blev dansk politi ifølge Radio24syv orienteret om, at den 26-årige nu ikke længere sad i tyrkisk fængsel. Sagen har siden været hemmeligholdt. Først fredag blev Lars Hedegaard orienteret om løsladelsen.

»Jeg er vred over, at vi nu aldrig får en retssag. Det betyder, at jeg aldrig får at vide, hvorfor jeg skulle dræbes. Men selvfølgelig kommer den mand aldrig til Danmark igen,« siger Lars Hedegaard.